b'\n_START_ARTICLE_\nTabuliatorius\n_START_PARAGRAPH_\nTabuliatorius (lot. tabula \xe2\x80\x93 lenta) \xe2\x80\x93 elektromechaninis perforacinis skai\xc4\x8diavimo \xc4\xafrenginys, skirtas skaitmeniniams duomenims i\xc5\xa1 perforacini\xc5\xb3 kort\xc5\xb3 apdoroti, rezultatams popieriuje (tabuliagramai) spausdinti. Tabuliatorius paprastai sudeda ir atima skai\xc4\x8dius (daugina sud\xc4\x97damas, dalija atimdamas), apdoroja informacij\xc4\x85 pagal komutacijos lentoje surinkt\xc4\x85 (laidais su ki\xc5\xa1tukais) program\xc4\x85._NEWLINE_Tabuliatorius sudarytas i\xc5\xa1 perforacini\xc5\xb3 kort\xc5\xb3 \xc4\xafvedimo \xc4\xaftaiso, de\xc5\xa1imtaini\xc5\xb3 skaitikli\xc5\xb3, valdymo bloko, daugiaskil\xc4\x8dio valdymo \xc4\xafrenginio. Prie tabuliatoriaus gali b\xc5\xabti prijungtas suminis perforatorius, i\xc5\xa1 kurio \xc4\xaf perforacines kortas perkeliami sprendimai. Skaitant perforacin\xc4\x99 kort\xc4\x85, pro jos skylutes pral\xc4\xafsdavo metaliniai strypeliai, liesdav\xc4\x99 vonel\xc4\x97je esant\xc4\xaf gyvsidabr\xc4\xaf. Kiekvien\xc4\x85kart prisilietus imdavo tek\xc4\x97ti elektros srov\xc4\x97, atitinkam\xc4\x85 skaitikl\xc4\xaf pasukdavusi vienetu. Tabuliatoriaus veikimo greitis iki 100 perforacini\xc5\xb3 kort\xc5\xb3 per minut\xc4\x99. Jis \xc4\xafeina \xc4\xaf perforacin\xc4\xaf elektromechanin\xc4\xaf skai\xc4\x8diavimo komplekt\xc4\x85. Tabuliatorius buvo vienas pagrindini\xc5\xb3 skai\xc4\x8diavimo stoties ir vienas pagalbini\xc5\xb3 skai\xc4\x8diavimo centro \xc4\xafrengini\xc5\xb3._NEWLINE_\xc5\xa0iais prietaisais apdorojami nedideli informacijos masyvai, kuriems nereikia logini\xc5\xb3 operacij\xc5\xb3._NEWLINE_Tabuliatori\xc5\xb3 gyventoj\xc5\xb3 sura\xc5\xa1ymo duomenims apdoroti 1888 m. JAV suk\xc5\xabr\xc4\x97 A. Holeritas. Prietaisas tapo pirm\xc4\x85ja skai\xc4\x8diavimo ma\xc5\xa1ina, kuri veik\xc4\x97 ne vien mechaniniu principu. D\xc4\x97l didelio efektyvumo buvo \xc4\xafsteigta tabuliatori\xc5\xb3 gamybos firma, nuo 1924 m. prad\xc4\x97ta vadinti IBM (International Business Machines)._NEWLINE_Tabuliatori\xc5\xb3 pakeit\xc4\x97 tobulesni ir na\xc5\xa1esni kompiuteriai.'